Преговори су отпочели мисијом будућег српског архиепископа Данила у Цариграду. О Даниловој мисији говори његов ученик у житију Стефана Дечанског. Данило је отишао у Цариград и "ту сврши вољу господара". Данило је тамо требало да обави "неколико царских послова". Марица Ђукић Маловић је претпоставила да је циљ Данилове мисије био склапање савеза Србије и Византије, односно да је архиепископ требало да пренесе жеље српског краља да се ороди са династијом Палеолога. Не треба заборавити да је на сличан начин Стефанов отац Милутин поступио 1299. године, када се оженио Андрониковом ћерком Симонидом. Претходно је Данило посетио Бугарску, где је преговарао са Шишманом. Марица Маловић смешта ову мисију на пролеће 1324. године. Услед зближавања Андроника II и Стефана, кораке ка зближавању са Андроником III предузео је Михаило Шишман. Он је отерао Стефанову сестру Ану и оженио се Теодором, сестром Андроника III. Тако су две словенске државе укључене у унутрашње размирице у Византији. Стварањем два блока направљен је пут околностима које су довеле до сукоба код Велбужда. У вези са тим, Нићифор Григора пише да се Стефан неће смирити док се не освети Михаилу Шишману.